เศรษฐกิจอินเดีย กำลังชะลอตัว
การเติบโตของ GDP ในระดับ 5% สำหรับหลายประเทศคงเป็นเรื่องที่น่าพอใจ แต่นั่นคงไม่ใช่สำหรับอินเดีย.. GDP เติบโต 5% เป็นตัวเลขที่ต่ำสุดในรอบ 6 ปีของอินเดีย เกิดอะไรขึ้นกับที่นี่ ลงทุนแมนจะเล่าให้ฟัง
12 ก.ย. 2562

เศรษฐกิจอินเดีย กำลังชะลอตัว / โดย ลงทุนแมน
การเติบโตของ GDP ในระดับ 5% สำหรับหลายประเทศคงเป็นเรื่องที่น่าพอใจ
แต่นั่นคงไม่ใช่สำหรับอินเดีย..
GDP เติบโต 5% เป็นตัวเลขที่ต่ำสุดในรอบ 6 ปีของอินเดีย
เกิดอะไรขึ้นกับที่นี่ ลงทุนแมนจะเล่าให้ฟัง
ในช่วง 5 ปีที่ผ่านมา อัตราการเติบโตของเศรษฐกิจอินเดียเฉลี่ยอยู่ที่ปีละ 7% ทำให้อินเดียเป็นหนึ่งในประเทศที่มีอัตราการเติบโตทางเศรษฐกิจสูงสุดแห่งหนึ่งของโลก
ปัจจุบัน เศรษฐกิจอินเดียมีขนาดใหญ่เป็นลำดับที่ 6 ของโลก โดยมีมูลค่า GDP กว่า 90 ล้านล้านบาท
ขณะที่นายกรัฐมนตรี Narendra Modi ของอินเดีย เคยประกาศอย่างชัดเจนว่า เขาต้องการจะสร้างงานเพิ่มอีกหลายล้านตำแหน่ง พร้อมทั้งให้อินเดียเป็นประเทศที่มีมูลค่า GDP กว่า 153 ล้านล้านบาท ภายในปี 2024
นั่นหมายความว่า GDP ของอินเดียต้องเติบโตเฉลี่ย 10% ต่อปี จากปัจจุบัน
แต่ถ้าเรามาดูการเติบโตของ GDP 4 ไตรมาสล่าสุดของอินเดีย ดูเหมือนว่าเราอาจต้องกลับมาคิดกันใหม่
ไตรมาส 3/2018 อัตราการเติบโตของ GDP เท่ากับ 7.0%
ไตรมาส 4/2018 อัตราการเติบโตของ GDP เท่ากับ 6.6%
ไตรมาส 1/2019 อัตราการเติบโตของ GDP เท่ากับ 5.8%
ไตรมาส 2/2019 อัตราการเติบโตของ GDP เท่ากับ 5.0%
พอเรื่องเป็นแบบนี้ เป้าหมายที่ตั้งไว้ในปี 2024 ดูเหมือนจะห่างไกลออกไปทุกที
สาเหตุสำคัญก็คือ การบริโภคที่ลดลง และการชะลอตัวของภาคการผลิต
ตอนนี้ อุตสาหกรรมที่กำลังได้รับผลกระทบอย่างหนักคือ อุตสาหกรรมรถยนต์ ที่ยอดขายกำลังลดลงอย่างต่อเนื่อง โดยในเดือนกรกฎาคม 2019 ยอดขายรถยนต์ในประเทศเท่ากับ 183,425 คัน ลดลงกว่า 31% จากปีที่แล้ว
อุตสาหกรรมรถยนต์นั้น เป็นอุตสาหกรรมที่สำคัญแห่งหนึ่งของอินเดีย เนื่องจากมีการจ้างงานทั้งระบบกว่า 37 ล้านคน และมีสัดส่วนกว่า 49% ของอุตสาหกรรมการผลิตทั้งประเทศ
พออุตสาหกรรมรถยนต์ชะลอตัวลง ทำให้บริษัทรถยนต์หลายแห่งลดกำลังการผลิต และลดคนงานลงไปแล้วกว่า 350,000 ตำแหน่ง
ที่น่าสนใจคือ ในปี 2018 อัตราการว่างงานในอินเดียเพิ่มขึ้นถึง 6.1% สูงสุดในรอบ 45 ปี..
อีกหนึ่งเรื่องที่ถือว่ามีความสำคัญต่อการพัฒนาประเทศของอินเดียคือ การมีระบบวรรณะ ซึ่งเป็นการแบ่งชนชั้นทางสังคม
โดยเฉพาะจัณฑาล หมายถึง ลูกที่เกิดจากพ่อแม่ต่างวรรณะกัน  ซึ่งจะถูกรังเกียจ เหยียดหยาม จนไม่มีคนในวรรณะอื่นคบหาด้วย
ปัจจุบัน กลุ่มคนที่อยู่ในวรรณะจัณฑาลมีอยู่ประมาณ 200 ล้านคน หรือเกือบ 15% ของประชากรทั้งหมด
โดยคนในวรรณะนี้ มักถูกกำหนดให้ทำงานในระดับต่ำ เช่น ล้างห้องน้ำ หรือเก็บขยะ
แม้ว่าในทางกฎหมายนั้น อินเดียจะยกเลิกระบบวรรณะอย่างเป็นทางการนานแล้ว แต่ในทางปฏิบัตินั้นในบางพื้นที่ของประเทศยังคงพบเห็นเรื่องดังกล่าวกันอยู่ เพราะเป็นความเชื่อที่ฝังรากลึกของสังคมอินเดียมานานแล้ว
ถึงแม้ยังไม่มีหลักฐานที่แน่ชัดว่าการมีความเชื่อเรื่องวรรณะ จะเป็นอุปสรรคต่อการเติบโตทางเศรษฐกิจของอินเดีย แต่เรื่องนี้ก็นำไปสู่ความไม่สงบในอินเดียเป็นระยะๆ ซึ่งมาจากการเลือกปฏิบัติอย่างไม่เป็นธรรม เพราะการได้รับโอกาสที่น้อยกว่าเมื่อเทียบกับคนวรรณะอื่น
จริงๆ แล้ว คนอินเดียหลายคนมีความรู้ ความสามารถสูงมาก
ผู้บริหารบริษัทระดับโลกหลายแห่งก็เป็นคนอินเดีย ไม่ว่าจะเป็น
สัตยา นาเดลลา ของไมโครซอฟต์ หรือ ศุนทัร ปิจไช ของกูเกิล
ซึ่งก็น่าคิดว่า ถ้าคนอินเดียอีกจำนวนมากได้รับโอกาสในการแสดงศักยภาพที่แท้จริงออกมา
ประเทศนี้ก็น่าจะเป็นหนึ่งในประเทศมหาอำนาจของโลก ไม่แพ้ประเทศจีน ในอนาคต..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
-
-
-